Boererate.com: Cholien verminder jou risiko vir demensie
Cholien verminder jou risiko vir demensie
'n Onlangse studie deur navorsers aan die Universiteit van Oos-Finland (Itä-Suomen yliopisto) is die eerste om te vind dat die inname van cholien gepaard gaan met 'n verminderde risiko van demensie. Cholien word ook gekoppel aan verbeterde kognitiewe prestasie. Die belangrikste voedingsbronne wat cholien bevat is eiers en vleis. Die bevindings is gepubliseer in die American Journal of Clinical Nutrition.
Cholien is 'n noodsaaklike voedingstof, wat gewoonlik in verskillende vorme in voedsel voorkom. Cholien is ook nodig vir die vorming van asetielcholien, wat 'n neurotransmitter is. Vroeëre studies het die inname van cholien met kognitiewe verwerking verbind, en voldoende cholien-inname kan 'n rol speel in die voorkoming van kognitiewe agteruitgang en Alzheimer se siekte. Deesdae word cholien gebruik in 'n mediese drank wat gebruik word vir die behandeling van vroeë Alzheimer.
Die nuwe studie toon nou aan dat die risiko van demensie 28% laer was by mans met 'n hoë inname van cholien, in vergelyking met mans wat min cholien inkry. Hierdie bevindings is beduidend, aangesien meer as 50 miljoen mense wêreldwyd aan 'n geheueversteuring ly wat tot demensie lei.